REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/21-17

8. februar 2017. godine

B e o g r a d

Z A P I S N I K

10. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 7. FEBRUARA 2017. GODINE

Sednica je počela u 11,10 časova.

 Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Tijana Davidovac, Žarko Bogatinović, Milija Miletić, Marko Gavrilović, Radovan Jančić, Arpad Fremond, Marjana Maraš, Nada Lazić, mr Marko Milenković, prof. dr Miladin Ševarlić i Nenad Božić, kao i Zvonimir Đokić (zamenik Jasmine Obradović), Goran Bogdanović (zamenik Miroslava Aleksića) i Dragan Jovanović, zamenici članova Odbora.

 Sednici nisu prisustvovali članovi Odbora: Jasmina Obradović, Miroslav Aleksić i Goran Ješić.

Sednici su prisustvovali predstavnici Ministarstva poljoprivrede i zaštite životne sredine: Velimir Stanojević, državni sekretar i Žarko Radat, direktor Uprave za agrarna plaćanja, kao i predstavnici sredstava javnog informisanja.

Predsednik Odbora, Marijan Rističević prekinuo je sednicu radi obraćanja narodnim poslanicima, predsednika Parlamenta Madagaskara Nj.E. gospodina Žan Maksa Rakotomamonđija, u Domu Narodne skupštine, u Maloj sali.

Sednica je prekinuta u 11,15 časova.

Sednica je nastavljena u 11,35 časova.

U nastavku sednice, Odbor većinom glasova (4 za, 11 nije glasalo) nije prihvatio predlog Nenada Božića za dopunu dnevnog reda, koji je zatražio informaciju o stanju na rekama nakon ledenog talasa koji je zahvatio Srbiju. Marijan Rističević predložio je da predstavnici Ministarstva pripreme informaciju o stanju na zaleđenim rekama za neku od narednih sednica.

Prof. dr Miladin Ševarlić ukazao je na problem malih poljoprivrednika i njihove neizmirene obaveze po osnovu PIO osiguranja. Marijan Rističević složio se da se o pomenutom problemu razmatra na nekoj od narednih sednica.

Odbor je većinom glasova (14 za, 2 nije glasalo) usvojio sledeći

**D n e v n i r e d**

1. Razmatranje Informacije o radu Ministarstva poljoprivrede i zaštite životne sredine u delu poljoprivrede, za period od 1. septembra do 31. decembra 2016. godine;
2. Razno.

Prva tačka dnevnog reda **– Razmatranje Informacije o radu Ministarstva poljoprivrede i zaštite životne sredine u delu poljoprivrede, za period od 1. septembra do 31. decembra 2016. godine**

U uvodnim napomenama,Velimir Stanojević istakao je da je u datom periodu Narodna skupština usvojila tri zakona iz oblasti poljoprivrede, čijom primenom će se omogućiti značajne olakšice poljoprivrednim proizvođačima, pre svega za korišćenje sredstava iz pretpristupnih fondova u ovoj oblasti. Usvajanjem budžeta Republike Srbije za 2017. godinu, predviđeno je 8,11% više sredstava za poljoprivredu nego u prethodnoj godini. Od 44 milijarde dinara, koliko iznosi ovogodišnji budžet Ministarstva, 86% sredstava je predviđeno za subvencije i kapitalne izdatke poljoprivrednih proizvođača. Uredbom Vlade Republike Srbije o raspodeli podsticaja u poljoprivredi i ruralnom razvoju za 2017. godinu, pored postojećih mera, uvedene su i nove mere u vidu kupovine voćarskih i vinogradarskih traktora kao i start-ap podrška za mlade poljoprivrednike, kojom će se omogućiti da, pod veoma povoljnim uslovima, mladi poljoprivredni proizvođači iskoriste državne subvencije.

Žarko Radat istakao je da u Vojvodini stočari ostvaruju pravo na subvenciju zato što njihova grla dobijaju RB broj, dok u ostatku Srbije ne postoji ta mogućnost, što je problem instituta koji se bave matičenjem.

U diskusiji su učestvovali narodni poslanici: Marijan Rističević, Milija Miletić, Arpad Fremond, prof. dr Miladin Ševarlić, Dragan Jovanović, Nenad Božić i Veroljub Matić.

Odbor je većinom glasova (11 za, 2 nije glasalo), a na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

 I z v e š t a j

Saglasno članu 229. Poslovnika Narodne skupštine, Odbor za poljoprivredu, šumarstvo i vodoprivredu razmotrio je Informaciju o radu Ministarstva poljoprivrede i zaštite životne sredine u delu poljoprivrede, za period od 1. septembra do 31. decembra 2016. godine i odlučio da je prihvati.

Druga tačka dnevnog reda – **Razno**

Pod tačkom razno, prof. dr Miladin Ševarlić predložio je da se malim poljoprivrednim proizvođačima omogući regres za dizel gorivo, odnosno da se oslobode plaćanja akciza za određenu količinu goriva po hektaru. Marijan Rističević se složio sa ovom inicijativom, s tim što je naglasio da regresiranje goriva podrazumeva odgovarajuću kontrolu zbog mogućnosti brojnih zloupotreba.

Sednica je zaključena u 13,30 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević